Communitas » November 2014 riglyne vir huiskerke en selgroepe
TuisbladTaakspanne Leesrooster Kleingroepe November 2014 riglyne vir huiskerke en selgroepe
November 2014 riglyne vir huiskerke en selgroepe
Written by webmaster on October 29, 2014 . Posted in Kleingroepe
Die grootste onder julle – bereid om te dien
Wie is die grootste-in-karakter-mens wat jy altyd sal onthou en hoekom is hy of sy vir jou die grootste?
Kom tot rus by jou God. Fokus op Hom. Terwyl jy binne stil word, dink aan iets waarvoor jy vanaand die graagste vir Hom dankie wil sê. Noem dit dan in jou stilte by die naam. Geniet die stilte, die Here se teenwoordigheid. Loof en aanbid Hom dan met liedere. Iemand kan afsluit met die Ons Vader.
Lees die gedeelte in stilte met jou hart deur. Sien jouself as een van Jesus se dissipels wat Hom kan sien en sy stem hoor. Beleef die beeld van die skrifgeleerdes en Fariseërs wat hy skets. Kyk of jy jouself in die beeld raaksien. Hoor dan sy woorde: “Die grootste onder julle moet bereid wees om die ander te dien…” Hoe laat dit jou voel?
Wat leer Jesus die mense oor die Fariseërs en skrifgeleerdes se gesag? (Verse 2-3a)
Wat is die skrifgeleerdes en Fariseërs se probleem? (Verse 3b-7) [vgl. ook Matt.11:28-30; Lukas 18:9-14] Hoe sien ons dit in ons eie lewe?
Wat is belangrik in die Koninkryk? (Verse 8-12). Wie stel vir ons die voorbeeld?
Raak nou stil by die Here en lees weer die gedeelte deur. Sien hoe die Here deur sy Woord jou lewe verander. Dink na oor die woorde: “Ons is die nie-veroordelende teenwoordigheid van God in hierdie wêreld”.
Draai 3-3 na mekaar toe. Vertel mekaar van die mooi dinge wat julle in mekaar raaksien. Deel dan julle behoeftes met mekaar en bid vir mekaar.
Stel ’n aksieplan op van hoe die groep saam in hierdie week met Jesus se nederigheid bereid gaan wees om ander te dien.
Kan jy dink aan belangrike gebeurtenisse in jou lewe wat jy gemis het omdat jy uitgestel het of laat gekom het?
Kom tot rus by die Here jou God. Geniet die rustigheid en stilte in sy teenwoordigheid. Vra Hom om jou in jou stilte deur jou week te lei en probeer om saam met Hom plekke en tye te sien waar Hy besonder naby aan jou was. Praat in stilte met Hom daaroor. Loof en aanbid Hom dan met liedere. Iemand kan saamvat met Psalm 78:1-7.
Lees weer die gedeelte biddend in stilte deur. Hoor sy stem. Beleef die gelykenis, hoe almal gereedmaak vir die koms van die bruidegom. Hoe hulle moeg raak. Die opgewondenheid wanneer jy hoor die bruidegom is op pad.
Tien meisies, vyf verstandig en vyf onverstandig. Hoe verskil die twee groepe van mekaar en wat is die ooreenkomste? (Verse 1-5)
Wat gebeur wanneer die bruidegom kom? (Verse 6-10) Hoe moet ons dit verstaan?
Wat gebeur met die onverstandiges? Wat is die groot boodskap van die gelykenis? (Verse 11-13) Gesels oor die stelling: So baie mense, selfs gelowiges, leef asof die Here nie hier is nie, wat nog te sê van sy wederkoms.
Raak stil by die Here. Lees weer die gedeelte deur en sien hoe die Here deur sy Woord jou lewe verander. Praat in stilte met Hom daaroor.
Draai 3-3 na mekaar toe. Deel met mekaar dit wat die Here op jou hart lê om mekaar mee te versterk, vertroos en bemoedig. Deel dan julle behoeftes met mekaar en bid vir mekaar.
Hoe kan die groep hierdie gelykenis gaan leef in die omgewing?
Het jy altyd in jou eksamen gedoen net dit wat nodig was of meer? Wanneer het jy die beste resultate gekry?
Kom tot rus by die Here. Maak jou oë toe en dink aan Hom wat in liefde na jou kyk. Ons beweeg deur hierdie dag. Vandat jy wakker geword het tot nou, waar was jy die meeste bewus van God? Dink oor die oomblik en laat dit tot diep in jou hart insink. Dink oor hoe jy Hom op hierdie oomblik ervaar. Sing dan vir Hom lof- en aanbiddingsliedere met die blydskap van iemand wat weet die Here is net hier teenwoordig.
Lees weer die gedeelte in stilte deur. Lees dit biddend en laat die Gees jou deur die gelykenis begelei. Sien jouself in die gelykenis en beleef die verhaal.
Die gelykenis gaan oor die Koninkryk. En dit word vergelyk met ’n man wat op reis wou gaan. Hy gee aan sy slawe goue muntstukke (Een = gelykstaande aan 15 jaar se inkomste – NT Wright). Hoe deel Hy dit uit en wat maak die slawe daarmee? (Verse 14-18)
Wat gebeur wanneer die eienaar terugkom? (Verse 19-28) Hoe moet ons dit verstaan?
Wat wil Jesus deur hierdie gelykenis vir ons leer? (Verse 29-30) [Kyk asseblief ook na p.230 in die Leesrooster Woord en Lewe]
Raak nou weer stil by die Here. Sien Hom as die Een wat jou die muntstukke gee en jou daarmee vertrou. Sien hoe Hy deur hierdie gelykenis jou lewe verander. Praat in stilte met Hom daaroor. Rus by Hom.
Draai 3-3 na mekaar toe. Deel met mekaar die dinge wat julle in mekaar sien wat julle verryk. Bid dan vir mekaar se behoeftes.
Hoe kan ons as groep die komende week hierdie gelykenis gaan leef?
October 29, 2014 at 19:22 | #
Geseende week en dankie.